KOMISJONI ARUANNE EUROOPA PARLAMENDILE JA NÕUKOGULE Maystadti aruandes esitatud soovitustele tugineva EFRAGi reformi rakendamisel tehtud edusammude kohta /* COM/2014/0396 final */





KOMISJONI ARUANNE EUROOPA PARLAMENDILE JA NÕUKOGULE Maystadti aruandes esitatud soovitustele tugineva EFRAGi reformi rakendamisel tehtud edusammude kohta 1. aruande eesmärk ja ulatus Euroopa Parlamendi ja nõukogu määrus, millega pikendatakse liidu programmi, mille alusel toetatakse teatavaid tegevusi finantsaruandluse ja auditeerimise valdkonnas ajavahemikus 1. jaanuarist 2014 kuni 31. detsembrini 2020,[1] jõustus 9. aprillil 2014 pärast selle avaldamist Euroopa Liidu Teatajas[2]. Liidu programmi üldine eesmärk on parandada siseturu tõhusa toimimise tingimusi, toetades rahvusvaheliste finantsaruandluse ja auditeerimise standardite läbipaistvat ja sõltumatut väljatöötamist. Kõnealuse määruse artiklis 3 on sätestatud, et finantsaruandluse valdkonnas on programmi alusel toetuse saajad järgmised: — Euroopa finantsaruandluse nõuanderühm (EFRAG); — Rahvusvaheliste Raamatupidamisstandardite Komitee Sihtasutus (IASCF), mille õigusjärglane on rahvusvaheliste finantsaruandlusstandardite sihtasutus (IFRSi sihtasutus). Auditeerimise valdkonnas on toetuse saaja: — avaliku huvi järelevalve nõukogu (PIOB). Määruse artikli 9 lõike 1 alusel esitab komisjon 31. märtsiks 2014 Euroopa Parlamendile ja nõukogule Euroopa finantsaruandluse nõuanderühma osas esimese aruande raamatupidamisarvestuse ja finantsteabe valdkonnas vajalike juhtimisreformide kohta, võttes muu hulgas arvesse sündmuste arengut, mis on toimunud pärast erinõuniku aruande esitamist, ja meetmeid, mida Euroopa finantsaruandluse nõuanderühm on juba võtnud nende reformide elluviimiseks. Käesolev aruanne käsitleb ainult EFRAGi reformi elluviimist pärast Philippe Maystadti[3] aruannet, milles esitati soovitused sellise reformi teostamiseks ja mida arutati nõukogus (ECOFIN) 15. novembril 2013. 2. Taustteave Raamatupidamisarvestuse peamine eesmärk on aidata sidusrühmadel teha paremaid ärialaseid otsuseid, andes neile asjakohast finantsteavet. Täpne ja õigeaegne finantsteave on mõistlike investeerimisotsuste tegemisel ja ettevõtte juhtimisel asendamatu ning annab samal ajal ettevõtete omanikele võimaluse mõõta oma tegevuse tõhusust. Kuna kapitaliturud on ülemaailmsed, on finantsaruandluse ja auditeerimise standardite ühtlustamine ülemaailmsel tasandil hädavajalik läbipaistvuse, võrreldavuse ja kapitaliturgude sujuva toimimise jaoks ning finantsteenuste integreeritud turu saavutamiseks ELis. Üldiselt tunnistatakse, et ELi raamatupidamisarvestuse direktiivid ei toonud kaasa börsil noteeritud äriühingute finantsaruandluse piisaval tasemel ühtlustamist ELis. Seetõttu otsustas EL omaenda piirkondlike finantsaruandlusstandardite kehtestamise asemel võtta kasutusele rahvusvahelised raamatupidamisstandardid. Euroopa Liit on pikka aega olnud ühtsete ülemaailmsete raamatupidamisstandardite eestkõneleja. Ka G20 on mitmel puhul nõudnud ülemaailmseid raamatupidamisstandardeid ja ühtlustamist[4]. Liit näitas 2002. aastal selles protsessis üles initsiatiivi, kui võttis vastu Rahvusvaheliste Raamatupidamisstandardite Nõukogu välja antud rahvusvahelised raamatupidamisstandardid (rahvusvahelised finantsaruandlusstandardid (IFRS))[5], mida pidid kasutama ELis börsil noteeritud äriühingud oma konsolideeritud finantsaruannete koostamiseks. Rahvusvaheliste raamatupidamisstandardite määruse[6] kohaselt on rahvusvahelised finantsaruandlusstandardid ELis kehtinud 2005. aastast. Komisjon võtab regulatiivse kontrolliga komiteemenetluse alusel perioodiliselt vastu uusi standardeid. Ülemaailmses majanduses on vaja ühtlustada eri jurisdiktsioonide standardeid ning töötada välja rahvusvahelised standardid läbipaistva ja demokraatlikule kontrollile alluva menetluse teel. Arvestades raamatupidamisstandardite olulisust finantsturgude jaoks, on liidul määrav osa rahvusvaheliste standardite kehtestamise protsessis. Liidu huvide esindatuse ning ülemaailmsete standardite kõrge kvaliteedi ja ELi õigusega kooskõla tagamiseks on oluline, et liidu huvid oleksid asjakohaselt esindatud. Kuna üha suurem arv riike liigub rahvusvaheliste finantsaruandlusstandardite suunas ja võtab need vastu, väheneb Euroopa suhteline kaalukus rahvusvahelises standardite kehtestamise protsessis. EFRAG[7] on eraõiguslik asutus ja Euroopa Komisjoni tehniline nõustaja raamatupidamisküsimustes. Ta on võtnud endale ülesande anda tehniline ja usaldusväärne panus Rahvusvaheliste Raamatupidamisstandardite Nõukogu standardite kehtestamise protsessi. Märtsis 2013 nimetas volinik Barnier Philippe Maystadti erinõunikuks, kelle ülesandeks on uurida võimalusi ELi osaluse tugevdamiseks rahvusvaheliste finantsaruandlusstandardite (IFRS) väljatöötamises ja sellesse protsessi kaasatud Euroopa asutuste juhtimise parendamiseks. Enne lõpparuande koostamist pidas hr Maystadt hulgaliselt intervjuusid ja nõupidamisi. Aruandes osutati kolmele eri võimalusele Euroopa Liidu mõju tugevdamiseks rahvusvaheliste raamatupidamisstandardite kehtestamisel: EFRAGi ümberkorraldamine, EFRAGi ülesannete üleandmine Euroopa Väärtpaberiturujärelevalvele (edaspidi „ESMA”) või EFRAGi asendamine ELi ametiga. Hr Maystadti aruandes soovitatakse EFRAG ümber korraldada. 3. EFRAGi reformide taust ja ülevaade 3.1 EFRAGi praegune staatus Euroopa finantsaruandluse nõuanderühm (EFRAG), mis moodustati 2001. aastal, on Euroopa finantsaruandlusega tegelevate peamiste kutseorganisatsioonide poolt Belgia seaduste alusel Brüsselis loodud kasumit mittetaotlev rahvusvaheline organisatsioon. Selle praegused liikmed on Euroopa Tööstuse ja Tööandjate Keskliitude Ühendus (BUSINESSEUROPE), Euroopa Raamatupidajate Föderatsioon (FEE), Euroopa Kindlustusandjate Ühendus (Insurance Europe) , Euroopa Pangandusföderatsioon (EBF), Euroopa Hoiupankade Ühendus (ESBG), Euroopa Pangaühistute Ühendus (EACB) ja Euroopa Raamatupidajate ja Audiitorite Föderatsioon (EFAA). Samuti teeb ta koostööd ELi liikmesriikide raamatupidamisstandardite kehtestajatega. Praegu tegutseb EFRAG tehniliste ekspertide sõltumatu rühma (TEG) kaudu ja tugineb oma töös kasutajate töörühmale ning mitmesugustele töö- ja nõuanderühmadele. Nn varajase etapi ennetavat tööd koordineerib planeerimise ja vahendite komitee, kuhu kuuluvad tähtsamad Euroopa riiklikud raamatupidamisstandardite kehtestajad koostajad. EFRAGi töö üle teostab järelevalvet sõltumatu nõukogu. Selle tähtsamate kohustuste hulka kuuluvad tehniliste ekspertide rühma ja planeerimise ja vahendite komitee liikmete valimine ja järelevalve nende töö üle, riiklike standardite kehtestajatega tehtava koostöö jälgimine ja EFRAGi nõuetekohase rahastamise tagamine. Praegune EFRAGi nõukogu koosneb kuuest finantsaruandluse ülemaailmse arendamisega tegelevast vanemspetsialistist ja juhist, kes tagavad asjakohase ametialase tasakaalustatuse (kasutajate, koostajate ja raamatupidajate vahel) ja geograafilise ulatuse. Nõukogusse kuuluvad ka kolm avaliku poliitika teostajat; Euroopa Komisjon ja Euroopa Väärtpaberiturujärelevalve on nõukogu koosolekutel vaatlejad. Nõukogu nimetab ametisse EFRAGi üldkoosolek. 3.2 Peamised kaalutlused EFRAGi reformimiseks Maystadti soovituste kohaselt Soovitatud võimalus EFRAGi ümberkorraldamiseks hõlmab sisuliselt kõrgetasemelise juhatuse ametissemääramist,[8] mis tugevdaks organisatsiooni, et see vastaks kolmele kindlaks määratud eesmärgile: anda EFRAGi seisukohtadele lisaks legitiimsusele, mille annab nõuetekohane menetlus, ka institutsionaalne legitiimsus; omandada teistsugune ja täiendav oskuste kogum oma seisukohtade väljatöötamiseks ning kaasata riiklikud standardite kehtestajad täielikumalt organisatsiooni tegevusse ja võimaldada neil osaleda kõigis otsustamisprotsessi etappides. Maystadti aruandes sisalduvate EFRAGi reformimise soovituste põhipunktid on järgmised: EFRAGi volituste täpsustamine Maystadti aruande kohaselt peaksid EFRAGi volitused keskenduma rahvusvaheliste finantsaruandlusstandardite rakendamisele ega peaks hõlmama börsil noteerimata ettevõtteid, eelkõige VKEsid, kes ei rakenda rahvusvahelisi finantsaruandlusstandardeid. EFRAGi rahastamine EFRAGi rahastamisega seoses soovitatakse Maystadti aruandes peamiselt hinnata rahvusvahelisi finantsaruandlusstandardeid kasutavate ja sellest kasu saavate börsil noteeritud ettevõtete makstavate kohustuslike osamaksete/lõivude süsteemi kehtestamise õiguslikku võimalikkust. Aruandes soovitatakse enne sellise liikmemaksude süsteemi seadustamist liikmesriikidel kehtestada riiklik rahastamismehhanism (kui seda ei ole juba tehtud). EFRAGi struktuur Üldkoosolek Aruandes soovitatakse laiendada üldkoosolekut EFRAGi praeguse õigusliku vormi (rahvusvaheline mittetulundusühing) raames, kaasata riiklikud rahastamismehhanismid ja muud eraõiguslikud ja/või avalik-õiguslikud organisatsioonid, mis toetavad rahaliselt või mitterahaliselt. Üldkoosolek teostab järelevalvet otsuseid tegeva juhatuse üle, mis hõlmab ka juhatuse liikmete määramist. Nõukogu Maystadti aruande kohaselt tuleks praegune nõukogu asendada kõrgetasemelise juhatusega, mis kinnitab Rahvusvaheliste Raamatupidamisstandardite Nõukogule adresseeritud märgukirjad ja nõuandvad kirjad komisjonile, tuginedes tehnilise rühma tööle. Uus juhatus koosneb liikmetest, kes kuuluvad kolme tugisambasse ja kelle kinnitab ametisse üldkoosolek: - Euroopa avalikud institutsioonid (4 liiget, kelle määramiseks teevad ettepaneku vastavalt ESMA, EBA, EIOPA ja EKP); - sidusrühmad (5 liiget: tööstus- ja kaubandusettevõtted, finantseerimisasutused, raamatupidamisspetsialistid, kasutajad); - riiklikud standardite kehtestajad (7 liiget, selgelt väljendatud nõusolekuga, et nelja suurima liikmesriigi riiklikud standardite kehtestajad on alati esindatud). Maystadti aruandes soovitatakse, et juhatusel oleks ka esimees, kelle ametisse määramiseks teeb komisjon ettepaneku, mille kiidavad heaks nõukogu ja parlament. Lisaks sellele nimetab komisjon juhatusse ühe sõnaõigusega vaatleja. Juhatus teeb otsuseid konsensuse alusel. Maystadti aruande kohaselt peaksid juhatuse tulevastel liikmetel olema põhjalikud teadmised finantsaruandlusest ja selle mõjust eelkõige majanduskasvule ja finantsstabiilsusele. Selleks soovitatakse aruandes töötada eelnevalt välja nõuded, mis annaksid asutustele, organisatsioonidele ja riiklikele standardite kehtestajatele kriteeriumid kandidaatide soovitamiseks. Lõpetuseks soovitatakse aruandes eraldada juhatuse esimehe roll – kes oleks EFRAGi avalik kõneisik – tegevjuhi rollist, kes vastutaks organisatsiooni igapäevase juhtimise, sealhulgas tehniliste ekspertide rühma juhtimise eest. Tehniliste ekspertide rühm Soovitati, et tulevikus saaks tehniliste ekspertide rühm juhatuse nõustajaks selle asemel, et tal oleks täisvolitused EFRAGi seisukohtade määramisel. Muudetud volitustega tehniliste ekspertide rühm valmistaks ette juhatusele heakskiitmiseks esitatavaid projekte. Juhatus annaks tehniliste ekspertide rühmale juhuseid ja tagasisidet. Tehniliste ekspertide rühm koosneks ka edaspidi ekspertidest, kes on mitmekesise ametialase kogemuse ja geograafilise päritoluga erialaspetsialistid. Rühma liikmed määraks ametisse juhatus, tehes seda läbipaistval viisil. EFRAGi olemasolevad töötajad toetaksid tehniliste ekspertide rühma ka edaspidi. Mõjuhinnangud Maystadti aruande kohaselt peaks EFRAG jätkama oma jõupingutusi kasutajate ja Euroopa seadusandjate vajadustele vastavate mõjuhinnangute koostamisel koostöös riiklike standardite kehtestajatega. Kõnealustes mõjuhinnangutes analüüsitakse standardi mõju, kontrollitakse, kas standard tõstab finantsteabe kvaliteeti ja uuritakse alternatiivseid võimalusi võrreldes Rahvusvaheliste Raamatupidamisstandardite Nõukogu kaalututega. Lisaks sellele kutsutakse EFRAGi ja teisi asjaomaseid Euroopa asutusi tegutsema kohapealsete uuringute läbiviimisel kooskõlastatumalt. Standardite kehtestajate konsultatiivfoorum Aruandes soovitatakse säilitada EFRAGi ja kõikide riiklike standardite kehtestajate (sealhulgas Norra ja Šveits) kohtumiste toimumine korra kvartalis. Need on olulised Euroopa riiklike standardite kehtestajate koostöö jaoks, eriti väiksematele liikmesriikidele. Lisaks sellele toimivad need täna Euroopa osaliste jaoks Rahvusvaheliste Raamatupidamisstandardite Nõukogu raamatupidamisstandardite nõuandefoorumi ettevalmistavate kohtumistena. Maystadti aruande soovitused leidsid laialdast toetust i nõukogu (ECOFIN) kohtumisel 15. novembril 2013. Komisjon võtab need soovitused aluseks EFRAGi reformi rakendamisel. 3.3 Euroopa Keskpanga ja Euroopa järelevalveasutuste seisukoht EFRAGi uue struktuuri kohta Kolm Euroopa järelevalveasutust, nimelt Euroopa Väärtpaberiturujärelevalve (ESMA), Euroopa Pangandusjärelevalve (EBA) ja Euroopa Kindlustus- ja Tööandjapensionide Järelevalve (EIOPA) väljendasid 20. jaanuaril 2014 komisjonile saadetud ühises kirjas oma muret seoses kavandatava EFRAGi reformiga. Järelevalveasutused rõhutasid, et nende kaasamine kinnitamisprotsessi on oluline, kuid rõhutasid, et organisatsioon, millele usaldatakse sellised ülesanded, peaks teenima avalikku huvi ja seega peaks tema otsustamisprotsesse juhtima avaliku sektori asutused. Järelevalveasutused teatasid komisjonile, et kui ühise juhtimise struktuuri ja kavandatavat hääletamismudelit ei muudeta, soovivad nad uues EFRAGi nõukogus täisliikmelisuse asemel vaatleja staatust. Euroopa Keskpank võttis oma 24. jaanuari 2014. aasta kirjas samasuguse seisukoha. Komisjon võttis kolme järelevalveasutuse ja Euroopa Keskpanga väljendatud mured arvesse ning leidis, et nimetatud organisatsioonidel peaks EFRAGis olema oluline roll vähemalt vaatlejatena juhatuses. 3.4 Hr Maystadti erivolitused rakendusprotsessi järelevalveks 4. veebruaril 2014 nõustus volinik Barnier Philippe Maystadti ettepanekuga, et tema erinõuniku volitusi tuleks pikendada, et teostada järelevalvet EFRAGi reformi elluviimise üle. Tunnistatakse, et kõnealuste reformide täpseks ja õigeaegseks elluviimiseks on vaja protsessi kaasatud avalike ja eraõiguslike organisatsioonide märkimisväärseid koordineeritud jõupingutusi. Kuna hr Maystadt on üldise protsessi üle järelevalvet teostanud ja sellele kaasa aidanud, osaledes olulistel kokkusaamistel sidusrühmadega ja andes strateegilist nõu määrava tähtsusega küsimustes, on ta õige isik EFRAGi reformide elluviimise tagamiseks. 4 Reformide rakendamine 4.1 Praeguseks hetkeks saavutatud edu EFRAGi volituste täpsustamise ja sellega seoses rahvusvahelistele finantsaruandlusstandarditele keskendumise kohta märgib komisjon, et see on juba kajastatud EFRAGi 2014. aasta tegevuskava eelnõus. Komisjon kajastab seda kavandatavas EFRAGiga sõlmitavas toetuse andmise lepingus 2014. aastaks ja järgnevateks aastateks ning tagab, et EFRAGi tegevuse tegelik ulatus vastab neile volitustele. Mis puutub EFRAGi rahastamisse ja eriti börsil noteeritud ettevõtete makstavate kohustuslike maksete süsteemi kehtestamisse, siis on komisjon suunanud oma jõupingutused reformi lühikese ajaga saavutatavate osade elluviimisele. Samuti ei ole veel astutud ametlikke samme, et kutsuda liikmesriike, kellel ei ole veel riiklikku rahastamismehhanismi,[9] sellist mehhanismi looma. Aruande kohaselt vastutab EFRAG oma struktuuri, mõjuhinnangute koostamise ja standardite kehtestajate konsultatiivfoorumi kohtumistega seotud soovituste elluviimise eest. EFRAGi üldkoosolek (mis koosneb seitsmest EFRAGi liikmesorganisatsioonist) pidi heaks kiitma EFRAGi põhikirja muudatused ja neid muudatusi kajastavad EFRAGi sisekorraeeskirjad. Samuti pidi ta heaks kiitma EFRAGi liikmelisuse laiendamise riiklikele rahastamismehhanismidele ja võimalik, et ka Euroopa organisatsioonidele, kes ei ole praegu EFRAGi liikmed. EFRAGi nõukogu on 20. novembri 2013. aasta kohtumisest alates astunud vajalikke samme EFRAGi põhimääruse muudatuste ettevalmistamiseks, et esitada need arutamiseks ja heakskiitmiseks üldkoosolekule. EFRAGi liikmesorganisatsioonid on väljendanud oma toetust EFRAGi reformile hr Maystadti novembris 2013 esitatud lõpparuande soovituste põhjal. Pärast reformi elluviimise eest vastutava töörühma moodustamist EFRAGi nõukogu raames jaanuaris 2014 on toimunud oluline edasiminek, kokkusaamistel on suheldud olemasolevate liikmesorganisatsioonide, võimalike uute liikmete ja riiklike standardite kehtestajatega (ja/või riiklike rahastamismehhanismidega). Selle tulemusena kiitis nõukogu 24. märtsil 2014 heaks põhikirja ja sisekorraeeskirjade paranduste täiskomplekti esitamiseks üldkoosolekule tema praeguses koosseisus, et selle kohta teeksid oma märkused EFRAGi liikmesorganisatsioonid ja riiklike standardite kehtestajad (ja/või riiklikud rahastamismehhanismid). Muudetud põhikirja ja sisekorraeeskirjad kiitis EFRAGi üldkoosolek heaks 16. juunil 2014. Hr Maystadti soovitusi järgides on EFRAGi põhikirja ja sisekorraeeskirjade peamised muudatused seotud järgmiste küsimustega: - üldkoosoleku liikmelisuse laiendamine riiklikele rahastamismehhanismidele ja muudele eraõiguslikele või avalik-õiguslikele organisatsioonidele; - nõuded üldkoosoleku liikmetele, nende õigused ja kohustused; - üldkoosoleku liikmete vähemalt kaheaastased rahalised kohustused; - hääleõigus üldkoosolekul, võttes aluseks arusaama, et ükski üksikorganisatsioon ei tohiks saada võimalust takistada EFRAGi tegevust; - üldkoosoleku ülesanded; - ametissemääramise komisjon, kellel on nõuandev roll teatavates ametissenimetamis- ja valikuprotsessi küsimustes; - juhatuse koosseis ja nõuded liikmetele; - juhatuse esimehe roll; - juhatuse kohustused; - juhatuse alternatiivmenetlused juhuks, kui ei jõuta konsensusele; - EFRAGi tehniliste ekspertide rühma kohustused; - EFRAGi tehniliste ekspertide rühma koosseis ja nõuded selle liikmetele. 4.2 Kõrvalekaldumine hr Maystadti soovitustest Kuigi EFRAGi reformide soovituste aluseks olnud põhiliste ideedega on arvestatud, on oluline rõhutada mõningaid võimalikke kõrvalekaldumisi Maystadti aruande soovitustest. Need hõlmavad järgmisi teemasid: Uue juhatuse koosseis Vastupidiselt hr Maystadti soovitustele ja võttes arvesse mõningate liikmesriikide eelkõige nõukogus (ECOFIN) novembris 2013 väljendatud arvamusi, on tegeletud riiklike standardite kehtestajate vahelise tasakaalu leidmisega, andes lisakoha nn väiksematele[10] liikmesriikidele. Seoses Euroopa järelevalveasutuste ja Euroopa Keskpanga otsusega mitte hakata juhatuse täisliikmeteks antakse nendele organisatsioonidele juhatuses vaatleja staatus. Selle tulemusena leiti, et juhatuse koosseisus on vaja teha teatavaid muudatusi, et saavutada tasakaal riiklike standardite kehtestajate ja eraõiguslike sidusrühmade vahel. Sellest tuleneval määratakse eraõiguslikele sidusrühmadele kolm lisakohta. Otsuste tegemine juhatuses Võttes arvesse suurema osa sidusrühmade väljendatud arvamusi ja kooskõlas Maystadti aruandega, mille kohaselt püüdleb uus juhatus konsensusel põhinevate otsuste poole, kehtestatakse alternatiivmenetlus, mida kasutatakse juhul, kui konsensusele ei jõuta. Selleks on hääletamine, kus otsuse tegemiseks on vaja kahe kolmandiku liikmete kvalifitseeritud häälteenamust[11]. EFRAGi tegevjuhi ja tehniliste ekspertide rühma esimehe ülesannete ühendamine Praegu on EFRAGi tegevjuht ka tehniliste ekspertide rühma esimees. Maystadti aruandes soovitatakse, et nii oleks ka tulevikus. Kuid reformi arutamise käigus avaldas mitu praeguse nõukogu liiget arvamust, et need kaks ülesannet tuleks eraldada. Seega nähakse põhikirjas ette ainult kahe ülesande ühendamise võimalus (aga mitte nõue). 4.3 Eeldatav ajakava Nagu eespool märgitud, kiitis muudetud põhikirja ja sisekorraeeskirjad EFRAGi üldkoosolek heaks 16. juunil 2014. Selleks et tagada sujuv üleminekuprotsess, jõustuvad muudetud põhikiri ja sisekorraeeskirjad 31. oktoobril, kui uus üldkoosolek saab kokku tulla ja nimetada ametisse EFRAGi uue juhatuse. Sel kuupäeval saaks vastu võtta ka täiendavad uued EFRAGi liikmed. 5 Järeldused Eespool kirjeldatu põhjal võib järeldada, et Maystadti aruande põhilisi soovitusi järgivate reformide elluviimisel on EFRAG teinud märkimisväärseid edusamme. Olulisemate muudatuste läbiviimiseks on muudetud EFRAGi põhikirja ja sisekorraeeskirju, et kajastada vajalikke muudatusi organisatsiooni struktuuris ja tegevuses. Sellega seoses tuleb tunnistada, et kõnealuste muudatuste üksikasjalikkuse tase on suurem kui Maystadti aruande soovitustel (nt üldkoosoleku hääleõiguse määramise metoodika, nõuded juhatuse liikmetele, juhatuse ja tehniliste ekspertide rühma kohustused). Protsessis osalevad eri sidusrühmad on teinud kollektiivse jõupingutuse, et jõuda kõiki osapooli rahuldavale kokkuleppele. Sellega seoses on hr Maystadti volituste pikendamine osutunud äärmiselt oluliseks, võttes arvesse tema asjatundlikkust ja osalemist protsessis. Hr Maystadti algsetest soovitustest kõrvalekaldumise puhul on kõige sisulisem muudatus tingitud sellest, et Euroopa Keskpank ja kolm Euroopa järelevalveasutust olid juhatuse täisliikme koha asemel nõus ainult vaatlejakohaga. Kuna selle tulemusena oli juhatuse liikmete seas esindatud kõigest kaks tugisammast, leiti uus tasakaal eraõiguslikele sidusrühmadele kolme lisakoha andmise teel. Komisjon jätkab EFRAGi reformi elluviimise tähelepanelikku jälgimist ning teeb sellest nõuetekohase ettekande Euroopa Parlamendile ja nõukogule. Kooskõlas uue määrusega, millega luuakse liidu programm, toetamaks teatavaid tegevusi finantsaruandluse ja auditeerimise valdkonnas aastatel 2014–2020, koostab komisjon alates 2015. aastast igal aastal EFRAGi tegevuse kohta aruande, milles kajastatakse edasiminekut selle organisatsiooni juhtimisreformide elluviimisel[12]. [1] Arvestades käimasolevate reformidega, kestab programm Euroopa finantsaruandluse nõuanderühma (EFRAG) osas 1. jaanuarist 2014 kuni 31. detsembrini 2016. [2] ELT L 105/1, 8.4.2014 [3] Philippe Maystadt on olnud Belgia valitsuses majandusminister, rahandusminister ja asepeaminister. Samuti oli ta aastatel 2010–2011 Euroopa Investeerimispanga president. Märtsis 2013 nimetati hr Maystadt volinik Barnieri erinõunikuks, kelle ülesanne oli anda hinnang rahvusvaheliste finantsaruandlusstandardite kasutuselevõtmise praegusele süsteemile ELis, eesmärgiga suurendada Euroopa panust üleilmsete kõrgekvaliteediliste raamatupidamisstandardite väljatöötamisse. [4] Korduvad üleskutsed pärast 2009. aasta Londoni deklaratsiooni; viimati Los Caboses 2012. aastal. [5] Käesolevas dokumendis tähistab termin „rahvusvahelised raamatupidamisstandardid” rahvusvahelisi raamatupidamisstandardeid (IAS), rahvusvahelisi finantsaruandlusstandardeid (IFRS) ja rahvusvahelise finantsaruandlusstandardite tõlgendamise komitee (IFRIC) tõlgendusi. [6] Euroopa Parlamendi ja nõukogu määrus (EÜ) nr 1606/2002, 19. juuli 2002, rahvusvaheliste raamatupidamisstandardite kohaldamise kohta, EÜT L 243, 11.9.2002 [7] European Financial Reporting Advisory Group (EFRAG) [8] Sisuliselt hakkaks uus juhatus asendama praegust EFRAGi nõukogu. [9] Komisjon arutas liikmesriikidega selliste rahastamismehhanismide loomise võimalust raamatupidamise regulatiivkomitee kohtumisel Brüsselis 8. aprillil 2014. [10] Nagu eespool öeldud, on nelja suurima liikmesriigi standardite kehtestajad alati esindatud. [11] Kui erandjuhtudel kvalifitseeritud häälteenamust ei saavutata, võib juhatuse esimees esitada oma järeldused indikatiivse hääletamise alusel, kus enamuse arvamus esitatakse seisukohana. [12] Määruse kohaselt tuleb iga-aastane aruanne esitada Euroopa Parlamendile ja nõukogule hiljemalt iga aasta 30. juuniks.